text: Ny Vestager på vej i Folketinget
  14 januar 2012 kl. 09.30
  Sognepræst Hans Vestager fra Ølgod er på vej i Folketinget som vikar for Marlene Borst Hansen, når hun om kort tid går på barselsorlov.
  Hans Vestager træder til som suppleant i Folketinget i stedet for Torben Elsig-Pedersen, der trækker sig som radikal folketingskandidat i Vejle og har sagt nej til at afløse Marlene Borst Hansen.
  Hans Vestager er klar til være suppleant, når Marlene Borst Hansen holder orlov fra midten af marts og frem til december.
  - Jeg glæder mig til arbejdet i Folketinget, som jeg jo gennem mange år har forsøgt at blive valgt til her i det vestjyske, siger Hans Vestager, der søger orlov fra præstegerningen i Ølgod, når han formelt er blevet indkaldt som suppleant i Folketinget.
  Hans Vestager er far til De Radikales leder, økonomi- og indenrigsminister Margrethe Vestager.
  